Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 226/09)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Σητεία Λασιθίου Κρήτης” (Sitia Lasithiou Kritis)

ΕU br.: PDO-GR-0052-AM01 – 18. prosinca 2019.

ZOI (X) ZOZP ( )

1. Skupina koja podnosi zahtjev i legitiman interes

Skupina koja podnosi zahtjev: ENOSI SITIAS A.E.S.

Adresa: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Crete

E-pošta: info@sitiaunion.gr

Skupina koja podnosi zahtjev je skupina koja je podnijela izvorni zahtjev za registraciju naziva. Iz njezina statuta proizlazi da je riječ o krovnoj zadruzi koju čine zadruge članice koje se bave proizvodnjom maslinova ulja sa zaštićenom oznakom izvornosti „Σητεία Λασιθίου Κρήτης / Sitia Lasithiou Kritis”. Stoga ima legitiman interes za podnošenje ovog zahtjeva za izmjenu.

2. Država članica ili treća zemlja

Grčka

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz podrijetla

☒ Metoda proizvodnje

☒ Poveznica

☐ Označivanje

☐ Drugo (treba navesti)

4. Vrsta izmjene

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

5.1. Opis proizvoda

Odjeljak 4.3. stare specifikacije poboljšan je kako bi se uskladio s važećim propisima, ali nije znatno izmijenjen. Jedina je promjena ta da je kiselost smanjena s 1 % masenog udjela oleinske kiseline na 0,8 % masenog udjela oleinske kiseline. Usto su dodana druga svojstva (fizikalno-kemijska i organoleptička) koja nisu bila navedena u staroj specifikaciji. Točnije, opis sada uključuje boju, organoleptička svojstva (voćnost, gorčina i pikantnost), vrijednosti ekstinkcijskog koeficijenta, vrijednost delta-K i peroksidni broj. Izbrisano je upućivanje na ostatke pesticida, ali i upućivanje na grčko maslinovo ulje općenito.

U skladu s tim izmijenjena je točka 3.2. jedinstvenog dokumenta.

Stoga odjeljak „Opis” u novoj specifikaciji (odjeljak 2.) glasi kako slijedi:

„2. OPIS

Ekstra djevičansko maslinovo ulje ‚Σητεία Λασιθίου Κρήτης / Sitia Lasithiou Kritis’ dobiva se isključivo od maslina sorte Koroneiki koje se uzgajaju na definiranom zemljopisnom području.

2.1. Fizikalna i organoleptička svojstva

U bocama, maslinovo ulje ‚Σητεία Λασιθίου Κρήτης / Sitia Lasithiou Kritis’ ima sljedeća svojstva:

— svijetlozelena, žućkastozelena boja

— srednja vrijednost voćnosti ≥ 3

— srednja vrijednost gorčine i pikantnosti najviše 5

— srednja vrijednost mana = 0

2.2. Kemijska svojstva

U bocama, maslinovo ulje ‚Σητεία Λασιθίου Κρήτης / Sitia Lasithiou Kritis’ ima sljedeća kemijska svojstva:

— kiselost (% masenog udjela oleinske kiseline): ≤ 0,8

— Κ232 ≤ 2,30

— Κ268 ≤ 0,15

— Delta-K ≤ 0,005

— Peroksidni broj (MeqO2/Kg) ≤ 15”

Razlog:

Specifikacija je stoga ažurirana kako bi bila u skladu s važećim propisima i postala preciznija jer su u odnosu na staru specifikaciju, u kojoj se spominje samo kiselost, dodana druga fizikalno-kemijska svojstva. Time se olakšava provjera specifikacije i zaštita kvalitete proizvoda. Kiselost je smanjena, a granične vrijednosti za dodana fizikalno-kemijska svojstva strože su od onih propisanih zakonodavstvom kako bi se osiguralo visokokvalitetno ulje.

5.2. Zemljopisno područje

Zemljopisno područje (odjeljak 3. specifikacije i točka 4. jedinstvenog dokumenta) redefinirano je kako slijedi:

„Ekstra djevičansko maslinovo ulje ‚Σητεία Λασιθίου Κρήτης / Sitia Lasithiou Kritis’ proizvodi se unutar područja ograničenog granicama općinskih jedinica Sitia, Analipsi, Itanos i Lefki te zajednica Agios Stefanos, Stavrochori i Orino u općinskoj jedinici Makri Gialos”.

Razlog:

Zemljopisno područje redefinirano je na temelju aktualnog razgraničenja upravnih jedinica u Grčkoj, s obzirom na to da su, otkako je naziv prvi put registriran, u toj zemlji provedene dvije upravne reforme. Nadalje, u definirano područje sad su uključene dvije zajednice koje su nenamjerno izostavljene iz izvorne prijave. Konkretno, u godini u kojoj je izvorna dokumentacija poslana Europskoj zajednici (1997.) grčka upravna područja reorganizirana su u okviru Kapodistriasove reforme (Zakon 2539/1997). U trenutku registracije naziva „Sitia Lasithiou Kritis” (1998.) promjene su se već dogodile te su zajednice Lithines i Orino, koje su se nalazile u prijašnjoj pokrajini Sitia, nenamjerno isključene jer nisu izričito navedene. Upravne jedinice u toj zemlji ponovno su izmijenjene Kallikratisovom reformom (Zakon 3852/2010). Prethodno navedenom definicijom zemljopisnog područja obuhvaćeno je izvorno zemljopisno područje koje odgovara bivšoj pokrajini Sitia (uključujući dvije zajednice koje nisu bile izričito navedene).

5.3. Dokaz podrijetla

U odjeljku 4. specifikacije navode se zahtjevi za dokaz podrijetla koji moraju biti ispunjeni.

Razlog:

U specifikaciji se sad zahtijeva vođenje registara u svakoj fazi prerade (masline i maslinovo ulje), dok se u staroj specifikaciji to nije spominjalo. Time se omogućuje učinkovitija provjera podrijetla sirovine i osigurava da ulje potječe iz definiranog područja.

5.4. Metoda proizvodnje

Odjeljak 3. „Opis uzgoja – sorte”, posebno odjeljci od 3.1. do 3.6., i odjeljak 4. „Berba – prerada maslina – skladištenje”, posebno odjeljci 4.1., 4.2. i 4.4., izmijenjeni su tako da se u novom tekstu spominju samo metode uzgoja koje se primjenjuju i koje su ključne za proizvodnju maslinova ulja „Σητεία Λασιθίου Κρήτης / Sitia Lasithiou Kritis”, a uklonjena se upućivanja na uzgoj maslina općenito.

Stoga je odjeljak o pripremi zemljišta (odjeljak 3.1. stare specifikacije) sažet i sad se u njemu navodi samo kako se i zašto priprema zemljište. Odjeljak o primjeni gnojiva (odjeljak 3.2. stare specifikacije) izbrisan je jer opisuje metode koje se odnose na uzgoj maslina općenito. Kad je riječ o navodnjavanju (odjeljak 3.3. stare specifikacije), izbrisane su informacije o izvorima vode za navodnjavanje, količini vode koja je potrebna maslinama i vremenu kad se stabla navodnjavaju, ali su zadržane informacije o potrebi navodnjavanja u razdoblju od oko šest mjeseci. Kad je riječ o rezidbi (odjeljak 3.4. stare specifikacije) zadržane su informacije o metodama uzgoja na tom području, ali su izbrisane opće informacije o rezidbi maslina. U odlomku o suzbijanju štetočina i bolesti (odjeljak 3.5. stare specifikacije) više se ne spominje upotreba organofosfatnih insekticida u prskanju mamaca za borbu protiv maslinine muhe jer se danas upotrebljavaju i djelotvorne tvari iz drugih kemijskih skupina.

Odjeljak 4.1. stare specifikacije (Berba) znatno je skraćen kako bi uključivao samo metode koje se koriste danas i sadržavao samo informacije koje se nalaze u specifikaciji, a ne opće informacije. U staroj specifikaciji navodi se da se masline beru krajem jeseni – početkom zime, ali ta je točka izmijenjena kako bi se uzeo u obzir trenutačni razvoj događaja (klimatske promjene, komercijalni trendovi), s obzirom na to da berba sada obično počinje u studenome ili čak ranije, ovisno o godini, i uvijek se određuje prema stupnju zrelosti ploda. I dalje su navedene različite metode berbe, no izbrisane su detaljnije informacije, zajedno s opisom alata za trešnju maslina i načina na koji funkcioniraju. Znatno je poboljšan opis načina prijevoza maslina kako bi se uzela u obzir trenutačna praksa. Konkretno, osim vreća od tkanine navedenih u staroj specifikaciji, sada je uključena i upotreba plastičnih sanduka kako bi se osiguralo dobro prozračivanje maslina i spriječio rast gljivica. Istodobno je izričito zabranjena upotreba plastičnih vreća, iako se upotrebljavaju u drugim područjima, kako bi se spriječilo da plastifikatori dospiju u ulje. Vrijeme od berbe do mljevenja sada nije dulje od 48 sati, dok je prema staroj specifikaciji moglo iznositi do 3 dana („najviše 2 – 3 dana”).

Odlomak o ekstrakciji ulja prešanjem uklonjen je iz opisa prerade maslina (odjeljak 4.2. stare specifikacije) jer se ta metoda više ne upotrebljava na tom području. Navedene su faze prerade, ali bez detaljnog opisa jer su iste u svim uljarama i nisu specifične za to područje. Izbrisano je i upućivanje na materijal koji se upotrebljava za izradu mehaničkih dijelova mlina jer je to propisano zakonodavstvom i nema nikakve veze sa svojstvima proizvoda.

Odjeljak 4.4. stare specifikacije o skladištenju i pakiranju maslinova ulja poboljšan je dodavanjem više informacija o skladištenju te se sada navodi da se ulje prevozi u odgovarajućim cisternama koje su u skladu s važećim propisima. Zadržan je zahtjev da se ulje skladišti u spremnicima od nehrđajućeg čelika. Pakiranje može biti bilo koje zapremnine do 5 litara, pod uvjetom da ispunjava zahtjeve iz važećih propisa u pogledu prirode materijala.

Stoga odgovarajući odjeljak u novoj specifikaciji glasi kako slijedi:

„5.1. Postupak uzgoja Masline se beru klasičnim metodama berbe koje su prilagođene tlu i klimatskim uvjetima tog područja. Priprema tla kako bi se u najvećoj mogućoj mjeri iskoristila vlažnost tla, prozračivanje tla i suzbijanje korova odvijaju se uglavnom mehaničkim sredstvima. Većina maslinika navodnjava se. Navodnjavanje je nužno zbog uvjeta na tom području i po potrebi traje i do šest mjeseci. U pravilu se koriste sustavi kojima se štedi voda. Na području Sitije drveće se uvijek obrezuje, što obično podrazumijeva uklanjanje dijela rasta zimi ili u proljeće prije godine u kojoj se očekuje veliki prinos. Time se postiže ravnoteža između rasta i davanja ploda te sprečavaju neplodne godine. Kad je riječ o zaštiti biljaka, na tom području glavni problem su kukci. Gljivične bolesti nisu problem zbog niske relativne vlažnosti. Za borbu protiv maslinine muhe, glavne štetočine, tlo se prema potrebi prska mamcima ili se koriste druga blaga sredstva.

5.2. Berba Berba maslina u tom području obično počinje u studenome ili čak ranije, ovisno o godini, a početak se određuje prema stupnju zrelosti ploda. Prema literaturi, kad masline počnu mijenjati boju iz žućkastozelene u plavoljubičastu, sadržaj ulja u njima je najveći, a ulje je najbolje kvalitete. Masline se beru ručno, udaranjem po granama ili mehaničkim sredstvima, ali uglavnom s pomoću strojeva za udaranje s odgovarajućim mrežama ispod stabla za hvatanje maslina.

5.3. Prijevoz i prerada maslina Ubrane masline prevoze se iz područja berbe u uljare na definiranom području uglavnom u labavo tkanim vrećama od materijala prikladnog za upotrebu u prehrambenoj industriji, ali i u plastičnim sanducima, kako bi se osiguralo kruženje dovoljne količine zraka da se spriječi rast gljivica. Upotreba plastičnih vreća zabranjena je. Masline se melju u roku od 48 sati od berbe. Nakon dopreme u mlin, s maslina se otpuhivanjem odstrani lišće, potom se važu i isperu pitkom vodom. Prva faza prerade je drobljenje u drobilici, nakon čega slijedi miješanje paste od maslina i odvajanje sastojaka u centrifugalnom separatoru. Temperatura paste od maslina održava se strogo ispod 27 °C kako bi se postigla ‚hladna ekstrakcija’ ulja – a to su, među ostalim, najbolji uvjeti za miješanje – i dobila specifična organoleptička svojstva proizvoda.

5.4. Skladištenje i prijevoz ulja Maslinovo ulje skladišti se u spremnicima od nehrđajućeg čelika. Tijekom skladištenja nataložene krute tvari i biljne tekućine se, prema potrebi, uklanjaju pretakanjem ili filtriranjem u čisti spremnik. Uljara vodi evidenciju o datumima početka i završetka punjenja svakog spremnika. Maslinovo ulje se iz uljare u pogon za pakiranje prevozi u odgovarajućim cisternama koje su u skladu s važećim propisima.

5.5. Pakiranje Maslinovo ulje ‚Σητεία Λασιθίου Κρήτης / Sitia Lasithiou Kritis’ pakira se u pogonima za pakiranje koji su navedeni u posebnim registrima i koji su u skladu s važećim propisima EU-a i grčkim zakonodavstvom kako bi se osiguralo optimalno očuvanje maslinova ulja. Ulje se pakira u spremnike od odgovarajućeg materijala zapremnine do 5 litara”. Razlog: Odjeljak o metodi proizvodnje ažuriran je kako bi se zadovoljile trenutačne potrebe uzgoja i zahtjevi u pogledu sigurnosti i kvalitete hrane. Svim predloženim izmjenama uvode se stroži zahtjevi, što će pridonijeti proizvodnji kvalitetnijeg ulja. Istodobno, taj je odjeljak skraćen te su uklonjene informacije o drugim proizvodima koji se proizvode na tom zemljopisnom području i ostale opće napomene koje se ne odnose na predmetno maslinovo ulje ili nisu dio specifikacije te upućivanja na metode koje se više ne primjenjuju. Berba sada počinje ranije zbog klimatskih promjena, a i zbog trenutačnog komercijalnog trenda proizvodnje maslinova ulja s većim udjelom fenolnih spojeva, za koju je nužna ranija berba maslina. Dodana su bibliografska upućivanja.

5.5. Poveznica

Izmijenjeni su odjeljak 2. stare specifikacije i točka 5. jedinstvenog dokumenta (Poveznica). Konkretno, zadržani su elementi iz izvornog zahtjeva koji se odnose samo na inherentne prirodne čimbenike (tlo i klimu) i ljudski čimbenik, dok je cijeli prvi odjeljak izvorne specifikacije koji je sadržavao opće informacije o korištenju zemljišta, stanovništvu, zaposlenosti te problemima i perspektivama primarnog sektora izbrisan. Informacije o tlu na tom području (vrste tla, sastav i pH vrijednost) zadržane su, a informacije o klimi (temperature, padaline, sunčeva svjetlost) ažurirane su. Osim toga, odjeljak je proširen kako bi obuhvatio elemente koji potvrđuju vezu između svojstava proizvoda i inherentnih prirodnih čimbenika u tom području i ljudskog čimbenika te informacije o nagradama koje je to ulje osvojilo.

Razlog:

1. Odjeljak 1. izvorne specifikacije izbrisan je jer je sadržavao opće informacije o pokrajini Sitia, o korištenju zemljišta koje nije povezano s uzgojem maslina, stanovništvu, zaposlenosti te problemima i perspektivama primarnog sektora. Te informacije nisu relevantne za specifikaciju proizvoda. Ažurirane su informacije o klimi i tlu.

2. Informacije o temperaturi i padalinama ažurirane su novijim podacima. Te su informacije važne jer su povezane s metodom uzgoja (priprema zemljišta za bolje iskorištavanje vlage u tlu, navodnjavanje tijekom 6 mjeseci). Osim toga, dodano je više informacija o suncu (broj sunčanih sati) jer je velik broj sunčanih sati povezan s voćnim karakterom tog maslinova ulja.

3. U godinama otkako je naziv „Sitia Lasithiou Kritis” registriran to je ulje osvojilo brojne nagrade i priznanja na nacionalnim i međunarodnim natjecanjima te se prodaje na glavnim internetskim stranicama za prodaju roba i usluga. Proizvod je osvojio više od 30 nagrada, uključujući tri nagrade Mario Solinas, od čega dvaput za najbolji proizvod. U specifikaciju je sad uvrštena tablica s informacijama o nekima od tih nagrada.

4. I u jedinstveni dokument i u specifikaciju dodane su informacije koje su povezane s ljudskim čimbenikom i stručnošću proizvođača. U tekstu se sada spominje rezidba koja se provodi da bi se spriječile neplodne godine, način na koji se masline prevoze i činjenica da se beru u odgovarajuće vrijeme kad im je boja prava, kako bi imale najveći mogući sadržaj ulja i kako bi ulje bilo bogato aromatskim sastojcima koji pojačavaju njegovu voćnost, zahvaljujući kojoj je osvojilo brojne nagrade.

5. U nastavku se navode elementi koji jačaju uzročno-posljedičnu vezu između specifičnih svojstava proizvoda i definiranog zemljopisnog područja. Sorta maslina koja se uzgaja smatra se jednom od najboljih sorti za proizvodnju ulja. Vapnenačko tlo i puno sunčeve svjetlosti pridonose povećanju koncentracije aromatskih sastojaka u plodu. Pozitivan učinak na kvalitetu ima poluplaninski reljef. Masline se beru kad su u najboljoj fazi zrelosti, tako da ulje ima najveći mogući sadržaj aromatskih sastojaka. Miješanje na temperaturama nižima od 27 oC i skladištenje ulja u odgovarajućim spremnicima pridonose očuvanju njegovih izvrsnih organoleptičkih svojstava. Ekstinkcijski koeficijent Κ232 nizak je zbog niske temperature miješanja (do 27oC) i kratkog vremena između berbe i mljevenja, koje ne prelazi 48 sati.

6. Informacije o folkloru i povijesti uklonjene su jer nisu relevantne i nisu bile uključene u izvornu specifikaciju. Jedinstveni dokument izmijenjen je prema potrebi kako bi se uključile promjene i dopune specifikacije.

JEDINSTVENI DOKUMENT

„Σητεία Λασιθίου Κρήτης” (Sitia Lasithiou Kritis)

ΕU br.: PDO-GR-0052-AM01 – 18. prosinca 2019.

ZOI (X) ZOZP ( )

1. Naziv (nazivi) [ZOI ili ZOZP]

„Σητεία Λασιθίου Κρήτης” (Sitia Lasithiou Kritis)

2. Država članica ili treća zemlja

Grčka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masnoće (maslac, margarin, ulje itd.)

3.2. Opis proizvoda na koji se odnosi naziv iz točke 1.

Ekstra djevičansko maslinovo ulje „Σητεία Λασιθίου Κρήτης / Sitia Lasithiou Kritis” dobiva se isključivo od maslina sorte Koroneiki, a pri punjenju u boce mora imati sljedeća fizička, kemijska i organoleptička svojstva:

— svijetlozelena, žućkastozelena boja

— srednja vrijednost voćnosti ≥ 3 i srednja vrijednost gorčine i pikantnosti ≤ 5. srednja vrijednost mana = 0

— Kiselost (% masenog udjela oleinske kiseline) ≤ 0,8, Κ232 ≤ 2,30, Κ268 ≤ 0,15, delta-Κ ≤ 0,005 i peroksidni broj (MeqO2/Kg) ≤ 15

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Ekstra djevičansko maslinovo ulje „Σητεία Λασιθίου Κρήτης / Sitia Lasithiou Kritis” dobiva se isključivo mehaničkim sredstvima od maslina sorte Koroneiki, jedine koja se uzgaja na predmetnom zemljopisnom području.

3.4. Posebni proizvodni postupci koji se moraju provesti na definiranom zemljopisnom području

Sljedeći se postupci provode na definiranom zemljopisnom području: uzgoj i berba maslina te svi koraci u proizvodnji i preradi maslinova ulja.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Oznaka proizvoda mora sadržavati alfanumeričku oznaku koja se sastoji od prva dva slova registriranog naziva (ΣΗ), serijskog broja kontejnera i posljednje dvije znamenke godine proizvodnje. Na ambalaži se moraju navesti i informacije koje se zahtijevaju u skladu s važećim nacionalnim pravom i pravom EU-a.

4. Sažeta definicija zemljopisnog područja

Ekstra djevičansko maslinovo ulje „Σητεία Λασιθίου Κρήτης / Sitia Lasithiou Kritis” proizvodi se unutar područja ograničenog granicama općinskih jedinica Sitia, Analipsi, Itanos i Lefki te zajednica Agios Stefanos, Stavrochori i Orino u općinskoj jedinici Makri Gialos.

5. Povezanost sa zemljopisnim područjem

Specifična kvaliteta i organoleptička svojstva proizvoda proizlaze iz kombinacije sorte koja se uzgaja, posebnih pedoloških i klimatskih uvjeta te ljudskog čimbenika, s dugom tradicijom posvećenosti uzgoju maslina.

Definirano zemljopisno područje ima mediteransku klimu s velikim brojem sunčanih sati, malom količinom padalina, koje se javljaju samo nekoliko mjeseci godišnje, i niskom relativnom vlagom. Posebna značajka su sjeverni, sjeverozapadni i južni vjetrovi koji pušu tijekom cijele godine i izravno utječu na lokalnu klimu.

Nema velikih temperaturnih oscilacija. Prosječna godišnja temperatura iznosi 18–20 οC, najhladniji mjesec je siječanj s prosječnom temperaturom od 12,2 οC, a najtopliji je srpanj s 25,9 οC. Kiša većinom pada od listopada do ožujka, a prosječna godišnja količina padalina iznosi 478,9 mm. Vlažnost zraka je niska, posebno ljeti, s prosječnom godišnjom vrijednosti od 66,4 %. Kad je riječ o osunčanosti, od travnja do rujna imamo oko 350 sunčanih sati mjesečno, a godišnji prosjek je više od 2 800 sunčanih sati.

Definirano zemljopisno područje nalazi se na istočnom kraju Krete i uglavnom je poluplaninsko ili planinsko. Tlo je pretežno vapnenačkog podrijetla, nastalo iz sedimentnih naslaga. Prevladavajući tipovi tala jesu: 1. Crvenica i kamenita tla nastala raspadanjem vapnenačkih stijena (gola, kamenita, vapnenačka tla). 2. Tamna i svijetla humus-karbonatna tla pomiješana s crvenicom (glinasta i kamenita vapnenačka tla). Nalaze se u nizinama. 3. Isprana, obično kisela, krška nizinska tla koja se nalaze na visoravni Chandras.

Tla na kojima se uzgajaju masline uglavnom su srednje zrnata (glineno-pjeskovita i pjeskovito-glinena), prosječne dubine i neutralne do blago lužnate pH vrijednosti (7 – 7,5) zbog sadržaja kalcija.

Posebnost maslinova ulja „Σητεία Λασιθίου Κρήτης / Sitia Lasithiou Kritis” ogleda se u sljedećem:

— činjenici da se dobiva isključivo od maslina sorte Koroneiki

— njegovim niskim oksidacijskim vrijednostima koje rezultiraju vrijednostima Κ268 manjima od 0,15

— njegovim organoleptičkim svojstvima: najmanja dopuštena voćnost iznosi 3, a najveća dopuštena gorčina i pikantnost manje od 5, odnosno najviše 2 boda iznad srednje vrijednosti voćnosti. To maslinovu ulju „Σητεία Λασιθίου Κρήτης / Sitia Lasithiou Kritis” daje uravnotežen karakter.

Specifična kvaliteta i organoleptička svojstva proizvoda proizlaze iz kombinacije sorte koja se uzgaja, posebnih pedoloških i klimatskih uvjeta te ljudskog čimbenika, s dugom tradicijom posvećenosti uzgoju maslina.

Sorta masline koja se uzgaja, Koroneiki, idealna je za definirano zemljopisno područje jer voli vruću suhu klimu, a osjetljiva je na hladnoću.

Tlo i klimatski uvjeti na tom području znatno utječu na voćnost maslinova ulja. Iz literature je poznato da vapnenačko tlo i velik broj sunčanih sati pridonose povećanju koncentracije aromatskih sastojaka u maslinama, a time i voćnosti ulja, koja je veća od 3. Osim toga, pozitivan učinak na kvalitetu ima poluplaninski reljef; smatra se da je ulje proizvedeno u brdovitim područjima vrhunske kvalitete i da se može duže čuvati.

Ljudski čimbenik temelji se na dugogodišnjem iskustvu proizvođačâ maslinova ulja. Obrezivanje na tom području podrazumijeva i uklanjanje dijela rasta zimi ili u proljeće prije godine u kojoj se očekuje veliki prinos, kako bi se spriječile neplodne godine. Za berbu maslina u najboljoj fazi zrelosti, kad mijenjaju boju iz žućkastozelene u plavoljubičastu, što znači da imaju najveći mogući sadržaj ulja i da će ulje biti bogato aromatskim sastojcima, također je potrebno posebno znanje. Prerada maslina na temperaturama nižima od 27 oC (hladna ekstrakcija) i skladištenje maslinova ulja u odgovarajućim spremnicima omogućuju da se u ulju sačuvaju izvrsna organoleptička svojstva ploda. Ekstinkcijski koeficijent Κ232 nizak je zbog dobre prakse koja se primjenjuje u preradi maslina (hladna ekstrakcija ulja) i kratkog vremena između berbe i mljevenja, koje ne prelazi 48 sati. Masline se uglavnom prevoze u labavo tkanim vrećama od materijala prikladnog za upotrebu u prehrambenoj industriji, ali i u plastičnim sanducima, kako bi se osiguralo kruženje dovoljne količine zraka da bi se spriječio rast gljivica, ali je upotreba plastičnih vreća zabranjena.

Zbog svoje iznimne kvalitete maslinovo ulje „Σητεία Λασιθίου Κρήτης / Sitia Lasithiou Kritis” osvojilo je brojne nagrade na nacionalnim i na međunarodnim natjecanjima, od kojih su najznačajnije tri nagrade s natjecanja Mario Solinas, koje organizira Međunarodno vijeće za masline.

Upućivanje na objavljenu specifikaciju proizvoda

(članak 6. stavak 1. drugi podstavak ove Uredbe)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) SL L 343, 14.12.2012., str. 1.